钦定古今图书集成/明伦汇编/氏族典/第160卷 > 韩伦
## 钦定古今图书集成/明伦汇编/氏族典/第160卷 > 韩伦

按《唐书韩思复传》：“思复祖伦，贞观中历左卫率，封长
山县男。”

===韩瑗===按《唐书韩瑗传》：“瑗字伯玉，京兆三原人。父仲良。瑗少
负节行，博学晓吏事。贞观中，以兵部侍郎袭爵。永徽
三年，迁黄门侍郎，俄同中书门下三品，监修国史，进
侍中，兼太子宾客。王后之废，瑗泣谏，帝大怒，诏引出，
褚遂良贬潭州都督。瑗上言：‘遂良受先帝顾托，愿宽
无辜，以顺众心’。帝愈不听。瑗忧愤，自表归田里，不报。”
显庆二年，许敬宗、李义府奏瑗以桂州授遂良，桂用
武地，倚之，谋不轨。于是贬振州刺史，逾年卒。长孙无
忌死，义府等复奏瑗与通谋，遣使即杀之。既至，瑗已
死。发棺验视，追削官爵，籍其家，子孙谪广州官奴。神
龙初，武后遗诏复官爵。